Semedê Endamê Komîteya Keyeyanê Şehîdan a PKKyî Yasîn Bulut (Şukrî Serhed) yo ke vizêr serê sibayî Silêmanî de hetê dewleta tirke ra ame qetilkerdene, cayê qetilkerdişê ci taxa Çarçira de xeyma tezîye ameye ronayene. Tezîye zaf sixletî ravêrena.
Hemserekê YNKyî Lahor Şêx Cengî tezîye zîyaret kerde. Cengî vat: ''Çi heyf ke no felaketo ke pîl bi. Ez nê hêrişî  şermezar kena û hêvî kena dezgehê îstîxbaratî do wextê ke kilmî de berpirsîyaran tepişê. Silêmanî tim merkezê heme kurdan ê çar leteyan o. Hêvîdar a ke wina bimano.''
Semedê Bulutî yew tezîye zî Kampa Multecîyan a Mexmûrî de ameye ronayene. Vîradiş de sozê rayîrşê şehîdan de şîyayîşî û pîlkerdişê têkoşînî yê vera faşîzmî ameyî dayene.
